กรมชลประทาน ติดตามบริหารจัดการน้ำอย่างต่อเนื่อง หลังปริมาณฝนตกลดลงในทุกพื้นที่
นายทวีศักดิ์ ธนเดโชพล รองอธิบดีกรมชลประทาน เปิดเผยว่า ปัจจุบันอ่างเก็บน้ำขนาดใหญ่และขนาดกลางทั่วประเทศ มีปริมาณน้ำรวมกันประมาณ 46,433 ล้าน ลบ.ม. หรือคิดเป็นร้อยละ 61 ของความจุอ่างฯรวมกัน มีภาพรวมสถานการณ์น้ำอยู่ในเกณฑ์ปกติ และจากการคาดการณ์ของกรมอุทกศาสตร์ กองทัพเรือ ในช่วงวันที่ 19-20 เมษายนนี้ จะเกิดสถานการณ์น้ำทะเลหนุนสูง กรมชลประทาน จึงได้ปรับเพิ่มการระบายน้ำจากเขื่อนป่าสักชลสิทธิ์ จากอัตรา 45 ลบ.ม.ต่อวินาที เป็นอัตรา 60 ลบ.ม.ต่อวินาที ตั้งเเต่วันที่ 10 เม.ย.ที่ผ่านมา เวลา 16.00 น. ไปจนถึงวันที่ 18 เมษายนนี้ เวลา 06.00 น.หลังจากนั้นจะปรับลดการระบายน้ำให้เหลือ 50 ลบ.ม.ต่อวินาที พร้อมปรับปริมาณน้ำไหลผ่านเขื่อนพระรามหกจากอัตรา 20 ลบ.ม.ต่อวินาที เป็นอัตรา 30 ลบ.ม.ต่อวินาที ในช่วงวันที่ 11 เมษายน 2565 ไปจนถึงวันที่ 17 เมษายน 2565 หลังจากนั้นลดปริมาณน้ำไหลผ่านเหลือ 20 ลบ.ม.ต่อวินาที เพื่อควบคุมคุณภาพน้ำให้อยู่ในเกณฑ์ที่กำหนด จากกรมอุตุนิยมวิทยาคาดการณ์ว่า ปริมาณฝนจะลดลงในทุกพื้นที่ของประเทศ แต่ยังคงต้องเฝ้าระวังและติดตามสภาพอากาศ จากหน่วยงานที่เกี่ยวข้องอย่างใกล้ชิด พร้อมบริหารจัดการน้ำให้สอดคล้องกับสถานการณ์และพื้นที่ รวมทั้งจัดระบบการเพาะปลูกข้าวนาปี ในพื้นที่ลุ่มต่ำเจ้าพระยาตอนล่างให้พร้อมส่งน้ำได้ตั้งแต่วันที่ 15 เมษายนเป็นต้นไป และได้กำชับให้โครงการชลประทานในพื้นที่ตรวจสอบอาคารชลประทาน ให้พร้อมใช้งานได้อย่างเต็มศักยภาพ ส่วนวันหยุดยาวช่วงเทศกาลสงกรานต์นี้ หน่วยงานที่เกี่ยวข้อง ติดตามเฝ้าระวังสถานการณ์น้ำอย่างใกล้ชิดต่อไป